**RAPORT ANUAL DE IMPLEMENTARE 2017**

**REZUMAT PENTRU CETĂȚENI**

**Context general**

Programul Operațional Capacitate Administrativă 2014 – 2020 (POCA) a fost aprobat de Comisia Europeană (CE) în data de 25.02.2015 și modificat în data de 29.03.2017.

Suma alocată pentru program este de 553,19 mil. euro din Fondul Social European (FSE), din care POCA va finanța intervenții în cadrul a 3 axe prioritare. Detalii despre program regăsiți la adresa: <http://poca.ro/cadru-strategic/prezentare-poca-2014-2020/>

Programul sprijină în principal măsuri din [Strategia pentru Consolidarea Administrației publice 2014-2020](http://www.dpfbl.mdrap.ro/documents/strategia_administratiei_publice/Strategia_pentru_consolidarea_administratiei_publice_2014-2020.pdf). Dar în anumite domenii specifice, precum sistem judiciar sau măsuri anticorupție alte strategii orientează finanțare din program, respectiv [Strategia de Dezvoltare a Sistemului Judiciar 2014-2020](http://www.just.ro/strategii-si-politici/strategii-nationale/) și [Strategia Națională Anticorupție 2015-2020](http://www.just.ro/strategii-si-politici/strategii-nationale/). În ceea ce privește măsurile de simplificare a procedurilor administrative aplicabile cetățenilor prioritățile sunt stabilite în [Planul integrat de simplificare](http://www.dpfbl.mdrap.ro/documents/strategia_administratiei_publice/Plan_integrat_de_simplificare-martie_2017.pdf), iar acțiunile de simplificare pentru mediul de afaceri în [Strategia privind Mai Buna Reglementare 2014-2020](http://sgg.gov.ro/docs/File/UPP/doc/proiecte_finale/Strategia%20privind%20mai%20buna%20reglementare%202014%20-%202020_3%20decembrie_varianta%20finala.pdf). Programul, de asemenea, sprijină instituțiile publice să realizeze anumite activități mai bine, de exemplu achizițiile publice, recrutarea și evaluarea personalului, fundamentarea deciziilor. Și aceste activități se realizează în contextul unor alte strategii: [Strategia națională în domeniul achizițiilor publice](http://www.anrmap.ro/ro/web/public/strategia-nationala-in-domeniul-achizitiilor-publice) și [Strategia pentru dezvoltarea funcției publice](http://www.anfp.gov.ro/R/Doc/2016/Strategii/strategia%20functiei%20publice.pdf).

În plus, în prima sa etapă, POCA a sprijinit și instituțiile publice care trebuiau să realizeze anumite măsuri astfel încât fondurile europene în România, pentru anumite domenii (de ex. situații de urgență, evaluare impactului asupra mediului, planul de investiții pentru cercetare), să poată fi folosite cât mai repede.

***Despre implementarea programului în 2017***

La 31 decembrie 2017, performanța programului, în termeni de apeluri lansate este una bună, mai mult de 80% din alocarea programului a fost deja inclusă în cele 19 apeluri deschise de AM POCA (inclusiv asistența tehnică).

În ceea ce privește valoarea contractelor semnate aceasta se ridică la 177,84 mil. euro, iar cea a plăților către beneficiari la 24,71 mil euro, iar sumele rambursate de CE sunt în valoare de 20,67 mil. euro, reprezentând un grad de absorbție al fondurilor UE de 3,74%.

În anul 2017 implementarea programului a continuat într-un ritm susținut. Au fost lansate 12 cereri de proiecte, în valoare estimată de 229,76 mil. euro, care au vizat:

* introducerea managementului calității la nivelul autorităților publice locale: în februarie (CP4) și în septembrie pentru autoritățile care nu au depus sau care nu au obținut finanțare în cadrul primului apel (CP6),
* consolidarea capacității ONG de a elabora politici publice alternative la propunerile Guvernului (CP2),
* măsuri de acces la justiție, promovarea metodelor alternative de soluționare a litigiilor, măsuri pentru îmbunătățirea activității de executare a hotărârilor judecătorești (CP3),
* măsuri de simplificare pentru cetățeni și mediul de afaceri, introducerea managementului calității la nivelul unor autorități publice centrale, sistematizare a legislației și elaborarea cadrului pentru sprijinirea dezvoltării la nivel local (IP8),
* măsuri pentru creșterea capacității secretariatului SNA (IP7),
* măsuri anticorupție la nivel central (CP5) și la nivel local (CP1),
* măsuri pentru creșterea calității, transparenței, eticii și integrității la nivelul sistemului judiciar (IP9).

Detalii privind liniile de finanțare din program sunt disponibile la adresa: <http://poca.ro/solicitare-finantare/>

În ceea ce privește proiectele pentru care a fost acordată finanțare în cursul anului 2017, acestea sunt în număr de 18, în valoare totală eligibilă de 61,76 mil euro. Plățile efectuate pentru beneficiari în acest an au fost de 19,92 mil euro.

În anul de raportare, AM POCA a aprobat proiecte care sprijină următoarele domenii de reformă:

* **Achiziții publice**: sprijin pentru ANAP pentru dezvoltarea funcțiilor sale de verificare ex-ante, de monitorizare și de supervizare, precum și 8 instrumente operaționale pentru autoritățile contractante,
* **Etică și integritate**: consolidarea capacității administrative a secretariatului tehnic al Strategiei Naționale Anticorupție 2016-2020 de a sprijini implementarea măsurilor anticorupție, de a evalua legislația privind protecția avertizorilor de integritate și migrația angajaților din sectorul public în cel privat, precum și sprijinirea ANFP pentru actualizarea cadrului general pentru definirea, facilitarea aplicării și monitorizarea conformității cu normele de conduită și implementarea unor programe de formare în acest domeniu pentru personalul din administrația publică,
* **Managementul calității** în conformitate cu *Planul de acțiuni pentru implementarea etapizată a managementului calității în autorități și instituții publice 2016-2020*: implementarea acestuia la nivelul a 4 ministere,
* **Resurse umane**: dezvoltarea unui sistem de management unitar al resurselor umane din administrația publică, inclusiv sprijin pentru introducerea concursului național.
* **Codul vamal**: facilitarea formalităților vamale,
* **Codul penal**: consolidarea capacității Ministerului Public de punere în aplicare a prevederilor în domeniul audierilor și de punere în executare a unor procedee probatorii vizând perchezițiile informatice,
* **Recuperarea creanțelor provenite din infracțiuni**: consolidarea și eficientizarea sistemului național,
* **Sistemul integrat de management strategic la nivelul sistemului judiciar** și **analiza privind dezvoltarea și introducerea ECRIS V** (sistemului electronic de management al cauzelor).

O parte din indicatorii programului au înregistrat progrese până la finalul anului 2017 și anume indicatorii care reflectă intervenții pentru autorități publice în domeniul planificării strategice, managementul calității (ISO 9001) și CAF, realizarea unor studii, analize și evaluări ex-ante de impactului pentru fundamentarea politicilor publice. Detalii privind nivelul atins sunt incluse în tabelele din secțiunea 3.2 a raportului, respectiv în tabelele 2C și 4B indicatorii specifici de program și în tabelele 2A și 4A indicatorii FSE comuni (indicatori solicitați pentru toate programele europene finanțate din FSE).

În luna martie 2017, Comisia Europeană a emis decizia prin care aprobă modificarea programului, versiunea 2.0, prin includerea unor informații ce nu erau disponibile în februarie 2015. Astfel, pentru 3 indicatori de rezultat aferenți sistemului judiciar, din obiectivul specific 1.3, au fost stabilite valorile de bază și valorile țintă.

Pe parcursul anului s-au desfășurat **17 evenimente de comunicare și informare** (caravane și workshop-uri) pentru beneficiarii și potențialii beneficiari POCA, precum și **un eveniment major de comunicare** dedicat publicului larg în care au fost prezentate oportunitățile de finanțare, proiectele finanțate și rezultatele obținute. La aceste evenimente au participat peste 300 de reprezentanți ai autorităților și instituțiilor publice, ai societății civile, ai mediului academic.

Din axa prioritară 1 au fost deschise linii de finanțare ce acoperă 99,4% din alocarea totală a axei prioritare, iar solicitanții au depus proiecte ce acoperă 68,43% din această alocare. Referitor la valoarea contractelor de finanțare și a plăților declarate de beneficiari nivelul acestora se situează la 35%, respectiv, 6% din alocarea totală a axei prioritare. Principalele probleme care au afectat ritmul de contractare și de implementare a proiectelor în cadrul axei sunt întârzierile în evaluarea cererilor de finanțare și în implementarea proiectelor.

În cadrul axei prioritară 2 au fost deschise linii de finanțare ce acoperă 54% din alocarea totală a axei prioritare, iar solicitanții au depus proiecte reprezentând 25,67% din alocarea totală. Valoarea plăților declarate de beneficiari este la nivelul de 0,25% din alocare. Dintre măsurile pentru administrație finanțate în cadrul acestei axe, domeniul anticorupție este mai avansat din perspectiva cadrului strategic național și ca urmare, AM POCA a lansat, în cadrul OS 2.2, 4 apeluri în valoare de 112 mil lei (aprox. 24,1 mil euro). Valoarea totală a proiectelor depuse în cadrul acestor apeluri este de 49,6 mil lei (aprox. 11 mil euro). Pentru administrația publică locală au fost lansate 2 apeluri în vederea implementării managementului calității, a standardelor ISO 9001 și CAF, în conformitate cu *Planul de acțiuni pentru implementarea etapizată a managementului calității în autorități și instituții publice 2016-2020*. Intervențiile prevăzute în program privind planificarea strategică la nivel local depind de realizarea măsurii II.1.5 din SCAP, iar cele privind simplificarea procedurilor administrative de acțiunile incluse în *Planul integrat pentru simplificarea procedurilor administrative aplicabile cetățenilor*. Planul menționat include măsuri în sarcina instituțiilor publice centrale, motiv pentru care AM POCA nu a lansat în cursul anului de raportare niciun apel cu această temă. Măsurile finanțate de POCA pentru stabilirea cadrului de e-guvernare în România, precum și cele finanțate de Programul Operațional Competitivitate pentru introducerea unor instrumente de e-guvernare vor avea impact și asupra autorităților publice locale. În ultima parte a implementării programului, după ce rezultatele intervențiilor menționate vor fi vizibile, AM va putea lansa aceste măsuri.

Axa prioritară 3 are cel mai bun grad de contractare, de 71,54%, iar nivelul plăților este de 4,30 mil. euro, în cadrul tuturor celor 3 proiecte aflate în implementare. Din această axă se acordă sprijin pentru derularea în condiții optime a activității AM POCA.

De asemenea, AM POCA participă în proiectul pilot derulat de DG REGIO ”Pacte de integritate – Mecanism de control civil pentru salvgardarea fondurilor europene” prin care 3 proceduri de achiziție publică vor fi monitorizate utilizând instrumentul Pact de integritate.

Raportul anual de implementare detaliază progresul înregistrat în implementarea programului și este disponibil la <http://poca.ro/monitorizare-program/raport-anual-de-implementare/>.